Айлығы 1 млн теңгеден асатындар неге табыстың бір бөлігінен ғана МӘМС-ке ақша аударады
DATE: 12:02, 22 Тамыз 2024 | GMT +5
TITLE: Айлығы 1 млн теңгеден асатындар неге табыстың бір бөлігінен ғана МӘМС-ке ақша аударады
URL: https://kaz.inform.kz/news/ayligi-1-mln-tengeden-asatindar-nege-tabistin-br-bolgnen-gana-mams-ke-aksha-audaradi-e35b0f/
META: DATE: 12:02, 22 Тамыз 2024 | GMT +5
TOTAL WORDS: 186
AUTHOR(S):
TEXT: «МӘМС-ке аударылатын жарна қарапайым азаматтардың табысының 2 пайызынан алынады. Бірақ бұл талап айлығы 850 мың теңгеден асатын адамдарға жүрмейді. Өйткені 850 мың теңгеден артылған сомадан МӘМС жарнасы алынбайды. Біз еңбек өтілі жоғары министрлер мен әкімдердің 1, 2 млн теңгеге дейін айлық алатынын білеміз. Яғни, олар МӘМС жарнасына осы 1, 2 млн теңгенің 2 пайызын емес, 850 мың теңгенің 2 пайызын ғана төлейді. Бұл әділетсіз деп ойламайсыз ба?» - деп сұрады журналист. Қор басшысы бұл әділетсіздікті жою үшін салаға жауапты мемлекеттік органдар Денсаулық сақтау министрлігі ұсынып отырған жаңа өзгерісті мақұлдау керектігін айтады. «Ол рас, МӘМС жарнасы азаматтың айлығы 850 мың теңгеден асса. Оның үстінен төленбейді. Жалпы қазір Денсаулық сақтау министрлігінде осы мәселе қарастырылып жатыр. Министрлік тарапынан ұсыныс бар. Біздің қор да өз есептерін берді. Болашақта басқа мемлекеттік органдар қолдайтын болса, заңдық бастама ретінде ұсыныс енгізілетін болады», - деді Әбілқайыр Сқақов. Қор басшысы айтып отырған ұсыныс 850 мың теңгелік шекті 4, 5 млн теңгеге дейін көтеруді көздейді. «Қазір шекті мөлшер 10 минималдық айлық болса, соны 50 минималдық айлыққа дейін көтеру ұсынылып отыр. Яғни, 850 мың теңгеден 4, 5 млн теңгеге дейін көтеру мәселесі қарастырылып жатыр», - деді ол
